Talouspoliittinen ministerivaliokunta ruoti Itämeren merikaapeli -hanketta Suomen ja Keski-Euroopan välillä.

Huippunopean tietoliikennekaapelin rakentaminen Suomen ja Saksan välille on nyt todella lähellä.

Talouspoliittinen ministerivaliokunta ruoti tänään Itämeren merikaapeli -hanketta kokouksessaan. Omistajaohjausministeri Pekka Haavisto (vihr.) pitää iltapäivällä tiedotustilaisuuden Suomen tulevaisuuden mahdollisuuksista toimia tietoliikennesolmukohtana idän ja lännen välissä.

Hanke on ollut pitkään hallituksen tärkeyslistan kärkipäässä, sillä valtiovalta pyrkii toden teolla silottamaan tietä kansainvälisten datakeskusten Suomeen saamiseksi. Kaapeli moninkertaistaa tietoliikenneyhteydet ulkomaille.

Hallitus on viimeksi rakennepoliittisessa ohjelmassaan elokuussa puoltanut merikaapelin jatkoselvittelyä.

Rakentamispäätös on ollut tarkoitus tehdä syksyn aikana. Hintaa merikaapelin upotusurakalle kertyy vähintään 50 miljoonaa euroa.

Käyttöön merikaapeli saadaan nopeimmillaan vuoden, kahden päästä.

Haaviston tiedotustilaisuus lähetetään suorana valtioneuvoston verkkosivuilla (siirryt toiseen palveluun) noin kello 13 alkaen.